Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Онлајн магазин Инбокс7, поднесена против Решението на Министерството за финансии, по предметот Барање за пристап до информации од јавен карактер, на 19.05.2026 година го донесе следното

                                                      Р Е Ш Е Н И Е

1.Жалбата изјавена од Онлајн магазин Инбокс7, поднесена против Решението на Министерството за финансии бр.03-12352/5 од 16.12.2025 година, заведена во Агенцијата со бр.08-30 на 21.04.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган. 
2.Решението на Имателот на информации бр.03-12352/5 од 16.12.2025 година СЕ ПОНИШТУВА.
	  3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Онлајн магазин Инбокс7, поднело Барање за пристап до информации од јавен карактер до Министерството за финансии, , со кое побарало да му се достави следната информација: 
„Информации за вкупни и детални трошоци на сите министри од Владата на Република Северна Македонија за периодот август 2024 година – август 2025 година, но и за периодот 2018 година – 2024 година по категории и тоа за: гориво, телефонски услуги, патни трошоци и репрезентација, за секој министер посебно и со месечна дистрибуција за трошоците“.  
Постапувајќи по наведеното Барање, Министерството за финансии до Барателот доставил Решение бр.03-12352/5 од 16.12.2025 година, со кое Барањето за пристап до информации од јавен карактер поднесено до Владата на Република Северна Македонија на ден 18.11.2025 година од страна на барателот Онлајн магазин Инбокс7 преку застапник/полномошник на барателот на информацијата Џ.Н, а доставено до Министерството за финансии на ден 28.11.2025 година и заведено под наш број 03-12352/1 се Отфрла. Во образложението на Решението е наведено: „До Министерството за финансии од страна на Владата на Република Северна Македонија е доставено Барање за пристап до информации од јавен карактер од барателот Онлајн магазин Инкокс7 преку застапник Џ.Н,  заведено под наш број 03-12352/1 од 28.11.2025 година....Разгледувајќи и постапувајќи по барањето, Министерството за финансии утврди дека истото е непотполно и поради тоа како имател на информации не може да постапува и пристапи кон примена на одредбите од член 17 од Законот за слободен пристап до информации од јавен карактер. Министерството за финансии на ден 03.12.2025 година преку електронска пошта достави Известување до барателот за потребата од дополнување на барањето за пристап до информации од јавен карактер од причина што видно од содржината на барањето Министерството за финансии утврди дека лицето Џ.Н. се јавува како застапник/полномошник, но истиот нема доставено уредно полномошно. Со барањето за дополнување се побара барателот да достави полномошно, односно му беше укажано дека барањето треба да го комплетира во рок од три дена од денот на приемот на известувањето согласно член 17 од Законот за слободен пристап до информации од јавен карактер.....“. 
Незадоволен од донесеното Решение бр.03-12352/5 од 16.12.2025 година, Барателот на информации поднел Жалба до Агенцијата, заведена под бр.08-30 на 21.04.2026 година. Во Жалбата е наведено дека: „...Министерсството за финансии вели дека на ден 03.12.2025 година испратило известување за наводна потреба од дополнување на барањето, конкретно во однос на пономошното на застапникот, со рок од три дена. Сепак, тој е-маил, заради непознати причини за нас, не стигнало ниту кај нашиот медиум ниту кај застапникот....“ .  
Агенцијата со електронски допис бр. 08-30 од 24.12.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
На 30.04.2026 година Имателот на информации до Агенцијата достави Одговор на жалба бр.03-1466/2 од 29.04.2026 година. Во Одговорот на жалба е наведено дека „...По прием и разгледување на доставеното барање, Министерството за финансии утврди дека истото е непотполно и од таа причина преку електронска пошта на ден 03.12.2025 година достави Барање за дополнување до барателот согласно член 17 од Законот за слободен пристап до информации од јавен карактер, од причина што Џ.Н во предметното барање се јавува како застапник/полномошник на барателот на информацијата….Од причина што барателот во законски утврдениот рок не постапи и не го комплетира предметното барање, Министерството за финансии како имател на информацијата согласно член 17  став (3) од горенаведениот закон донесе решение со кое барањето го отфрли...“.
	Постапувајќи по Жалбата, Агенцијата за заштита на правото на слободен пристап до информациите од јавен карактер истата ја уважи, Решението на Имателот на информации го поништи и предметот го врати на повторно постапување пред првостепениот орган, поради следното:
Имателот на информации го одбил Барањето за слободен пристап до информации од јавен карактер поради непостапување на Барателот согласно член 17 од Законот за слободен пристап до информации од јавен карактер односно поради недополнување на Барањето во законски утрвдениот рок. 
Во конкретниот случај, од увидот во списите на предметот Агенцијата не најде докази со кои се потврдува дека Барањето за дополнување било уредно доставено и дека барателот бил навремено известен за истото, односно во прилог на Жалбата не е доставен  доказ за прием на Известувањето од страна на Имателот од 03.12.2025 година, ниту пак Имателот достави доказ за истото.
Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. 
 Согласно член 17 став 1 од Законот за слободен пристап до информации од јавен карактер „Ако барањето е непотполно и поради тоа имателот на информацијата не може да постапува, тој ќе побара од барателот на информацијата да го дополни барањето со укажување на последиците ако тоа не го направи, Барателот е должен да го дополни барањето во рок од три дена од денот на изветсувањето за потребата од дополнување на барањето, односно во рок од три дена од денот на приемот на известувањето за потребата од дополнување на барањето. 
При повторното постапување по предметното Барање, Имателот на информации е должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

Директор,
                                                                                                                   Петар Гајдов

